Характерыр уахътэм диштэу, уахътэм ижь къытехьэу мыгъэпсыгъэмэ, ц1ыфыр икъоу тхак1ом къыригъэлъэгъук1ын зэримылъэк1ыщтыр ыпэк1и хэдгъэунэфык1ыгъагъ. К1эрэщэ Тембот ижъырэ адыгэм иобразхэмк1э - Къаймэт / «Хьаджрэт» /, Къарбэч / « Насыпым игъогу»/, Емсыкъу, Орзэмэс / «Типшъашъэхэр»/,  нэмык1хэмк1и уахътэм зызэрэзэблихъухэрэр къымыгъэлъэгъуагъэмэ, ц1ыфык1эм яобразхэр - Биболэт, Дэгъотл1ыкъу / «Насыпым игъогу»/, Щумаф, Долэтчэрый / «Типшъашъэхэр»/ къыригъэлъэгъук1ышъущтыгъэхэп. Мы образхэм къаушыхьаты лъэпкъ характерым хэхъоныгъэу ыш1ыгъэхэр, уахътэр лъык1уатэ къэс ц1ыфым зызэрихъожьырэр. Хьалахъо / «Насыпым игъогу»/ апэ ц1ыф тхьамык1эу, теплъаджэу, джэдыгу гъур ц1ык1ур къещэк1ыгъэу зыгорэм чъэ зэпытэу къегъэлъагъо, ау уахътэр лъэк1уатэ, щы1ак1эм зэхъок1ыныгъэхэр хэхъухьэх, обществэм зехъожьы - тхьамык1э-ик1агъэхэм тетыгъор аштэ. Хьалахъуи зехъожьы: ышъхьэ лъагэу е1эты, теубытагъэ хэлъэу мэгущы1э, ик1уак1и зэблехъу, нэмык1эу къэп1он хъумэ, иц1ыфышъхьэ нахь ыгъэлъап1эу, нахь ыуасэ зыдиш1эжьэу къэхъу. Гъэсагъэу Шъхьэлэхъо Абу хегъэунэфык1ы ц1ыфык1эхэм яхарактерхэр анахь лъэпкъ характер лъэшхэу зэрэщытхэр: «В характере положительных героев - Биболета, Мхамета, Доготлуко, Нафисет, Айшет, Амдехан, Карбеча, Исхака и других выражаются лучшие национальные черты адыгов»